Verbruikersake: Dís hoe skuldberading in donker tyd kan help(Argieffoto.) Al kan die meeste mense weer werk toe gaan, het baie verbruikers erge finansiële skade gely gedurende die staat van inperking toe mense afgelê is of met ŉ verminderde salaris oor die weg moes kom. Nou maak ons reg om weer met ons lewe aan te gaan, maar die finansiële skade is steeds daar. Verbruikers het agterstallige skuld waarvan hulle moeilik ontslae kan raak. Ina Opperman verduidelik hoe skuldberading kan help om jou skuldlas te hanteer. Baie huishoudings het al voor die aanvang van die afsonderingstyd met skuld gesukkel en is nou nog erger daaraan toe. Suid-Afrikaanse verbruikers wat te veel skuld het, kan al sedert 2007 skuldberading kies as ŉ manier om hul skuld af te betaal en hul terugbetalings hanteerbaar te maak, sodat hulle weer van voor af kan begin en ŉ skoon kredietrekord opbou, sê adv. Kedilatile Legodi, waarnemende bestuurder van opvoeding en kommunikasie by die Nasionale Kredietreguleerder (NKR). Legodi raai verbruikers wat ŉ inkomste verdien aan om skuldberading te oorweeg as ŉ oplossing voordat hul bates, soos huise en motors, teruggeneem word. Indien al jou korttermynskuld betaal is, net jou huislening oorbly en jou huislening ook op datum is, sal jy ŉ klaringsertifikaat kry en alle kredietinligting van rekeninge wat onder skuldberading is, sal van jou kredietrekord verwyder word.